༄༅། །ཟབ་ཕུ་མཁན་ཆེན་དབང་གི་རྒྱལ་པོས་དྲིས་ལན་སྣང་བྱེད་འོད་ཀྱི་པ་ཏྲ་ཞེས་བྱ་བ་བཞུགས་སོ། །

༄༅། །ཛ་ཡནྟུ། རྒྱལ་བ་རྒྱ་མཚོའི་སྙིང་རྗེའི་རང་གཟུགས་དཔྱིད། །མ་ཆགས་པདྨའི་སྙིང་པོར་ལྷུན་གྲུབ་པས། །འཇིག་རྟེན་ཀུན་ལ་ཕན་བདེའི་སྣང་བ་ནི། །མཐའ་ཡས་འགྱེད་མཁས་དེ་ཡིས་བདག་སྲུངས་ཤིག །གང་དེའི་ཆོས་ཀྱི་གདུང་འཚོབ་རིགས་སྔགས་འཆང་། །དབང་གི་རྒྱལ་པོར་གྲགས་པས་བདག་བློའི་ཚོད། །བགམ་ཕྱིར་དྲི་བའི་ཟོལ་གྱིས་འཕྲིན་སྤྲིངས་པ། །རྣ་བའི་བདུད་རྩིར་སྤྱད་མཐར་ལན་འདི་གསོལ། །ཇི་ལྟར་བལ་ཡུལ་མཐིལ་ནས་འོངས་པའི་སྐྱེས་བུ་ལ། རྒྱ་ཧ་ཀ་ལིང་ཚེའི་གཏམ་དྲི་བ་བཞིན་དུ། ཁོ་བོ་ཅག་དཀར་བརྒྱུད་རིན་པོ་ཆེའི་རྗེས་སུ་དད་པས་ཞུགས་པ་ལ། སྔགས་རྙིང་མའི་དཀའ་གནད་ཀྱི་ངེས་པ་ལས་བརྩམས་ཏེ་དྲི་བ་འདི་ལྟ་བུ་ཅི་ཞེས་སོམ་ཉིའི་ཁྱོགས་ལ་རེ་ཞིག་དཔྱངས་པར་བརྟེན། ལན་གྱི་ཕྲེང་བའང་ཅུང་ཟད་འགྱངས་མོད། སླད་ཀྱིས་ཕོ་ཉ་བས་ཉེ་བར་བསྐུལ་ཏེ། རང་བློའི་མེ་ལོང་ངོས་སུ་ཇི་ལྟར་ཤར་བའི་ཀུན་རྟོག་གི་གཟུགས་བརྙན་འགོད་པའི་སྤོབས་པ་ཤར་བ་ནི།། ༈ དེ་ཡང་ཉིད་ཀྱི་གསུང་ལས། ལྷ་བླ་མ་ཡེ་ཤེས་འོད་དང་། ལོ་ཙཱ་བ་ཆེན་པོ་རིན་ཆེན་བཟང་པོ་ལ་སོགས་པ་རྣམས་ཀྱི་སྔགས་ལོག་སུན་འབྱིན་དུ་གྲགས་པ་རྣམས་ནི། གསར་རྙིང་གཉིས་ཀའི་སྦྱོར་སྒྲོལ་སོ་སྐྱེས་ཆོས་ལོག་སྤྱད་པ་རྣམས་ཡིན་པས་རྙིང་མ་ཁོ་ན་ལ་མ་ཡིན་པ་འདྲ། འགོས་ལོ་ཙཱ་བ་དང་། ཆག་ལོ་ཙཱ་བ་ཆོས་རྗེ་དཔལ་ལ་སོགས་པས་བྱས་ཟེར་བ་འདི་གཉིས་ཁ་གཡར་བ་ཡིན། དངོས་མ་ཡིན་ཞེས་རྙིང་མ་བ་རྣམས་ཞུ་བའང་འདུག་པ་འདི་ཇི་ལྟར་ཡིན། གསུངས་པའི་ལན། ལྷ་བླ་མ་དང་ལོ་ཆེན་གྱིས་སུན་འབྱིན་རྒྱུའི་ཕྱོགས་སྔ་མ། སྦྱོར་སྒྲོལ་འཆོལ་པར་སྤྱོད་པ་དེ་ཡིན་པ་བདེན་ཀྱང་། དེ་དུས་གསང་སྔགས་གསར་མའི་རིགས་ཆེར་མ་འགྱུར་བས་རྙིང་མ་ལས་འོས་ཅི་ཡོད། ལོ་རྒྱུས་སུའང་། ཨར་ཚོའི་བབས་ཆོས་ལ་འཇིགས་ཏེ་ཅེས་གསུངས་འདུག་ཅིང་། ཨར་ཚོ་རྣམས་རྙིང་མའི་བྱེ་བྲག་ཡིན་པ་ལ་བསྙོན་དུ་མེད་པས་སོ། །འགོས་ཀྱི་འབྱམས་ཡིག་ཆེ་ཆུང་སོགས་ཁ་གཡར་བ་ཡིན་པའི་སྒྲུབ་བྱེད་ཡང་དག་མེད་མོད་ཀྱང་། དེའི་ཕྱོགས་སྔ་ནི་གསར་རྙིང་གཉིས་ཀའི་སྐོར་ལ་མ་དག་པའི་ལྷད་ཡོད་པ་ཐམས་ཅད་སུན་ཕྱུང་བར་གཞུང་དེ་ཉིད་ལས་གསལ་ལོ། །ཆག་ལོའི་དེ་ནི་ཁ་གཡར་བ་མ་ཡིན་པའི་སྟེང་དུ་ཤས་ཆེར་རྙིང་མ་བཀག་པ་སྟེ། ཁོང་གི་ཡིག་ཆ་གཞུང་དུའང་རྙིང་མ་ལན་གྲངས་དུ་མར་བཀག་པ་ལ་མཁས་གྲུབ་ཨོ་རྒྱན་པ་སོགས་ཀྱིས་བརྒལ་ལན་མཛད་སྣང་བའི་ཕྱིར་རོ། །༈ ཡང་ཉིད་ཀྱིས་ས་པཎ་གྱིས་རབ་དབྱེར། ལ་ལ་ཐེག་པ་རིམ་དགུ་ལ། །ཞེས་པ་དང་། གསང་སྔགས་རྙིང་མ་འབའ་ཞིག་ལས། །ཞེས་པ་དང་། དེས་ན་ཀུན་རྫོབ་ལྡོག་པ་དང་། །ལྷ་ཡི་ལྡོག་པ་མ་ཕྱེད་པས། །ཞེས་པ་དང་། རྣལ་འབྱོར་ཆེན་པོའི་ལྟག་ན་ནི། །དེ་བས་ལྷག་པའི་རྒྱུད་སྡེ་མེད། །ཅེས་ཐེག་པ་རིམ་དགུ་ཤུགས་ཀྱིས་བཀག་པ་དང་། ཕ་རོལ་ཕྱིན་པའི་སྤྲོས་བྲལ་ལས། །ལྷག་པའི་ལྟ་བ་ཡོད་ན་ནི། །ཞེས་སོགས་ཀྱི་དགོངས་པ་ཇི་ལྟར་ཡིན། གསུངས་པའི་ལན། ལ་ལ་ཐེག་པ་རིམ་དགུ་ལ། །ལྟ་བ་ཐ་དད་ཡོད་ཅེས་ཟེར། །ཞེས་ཕྱོགས་སྔ་བཀོད་ནས། དེ་འགོག་པ་ལ། ཉན་ཐོས་དང་ནི་ཐེག་ཆེན་ལ། །ལྟ་བའི་རིམ་པ་ཡོད་མོད་ཀྱི། །ཕ་རོལ་ཕྱིན་དང་གསང་སྔགས་ལ། །ལྟ་བའི་བྱེ་བྲག་བཤད་པ་མེད། །ཅེས་པ་ལ་སོགས་པའི་གཞུང་ལྷག་མ་རྣམས་གསུངས་པར་གདའ། མཁྱེན་རབ་ཀྱི་དབང་ཕྱུག་དེ་ཉིད་ཀྱི་དགོངས་པ་ཇི་བཞིན་དུ་ལོན་པ་ཆེས་དཀའ་མོད་ཀྱང་། དགོངས་པ་ཅན་གྱི་གསུང་མཐོ་དམན་སྣ་ཚོགས་བྱོན་པ་ཞིག་ཡོད་པ་ལས། སྐབས་འདིར་ལན་འདི་འདྲ་ཞིག་གདབ་པར་བྱ་སྟེ། སེམས་ཅན་སྣ་ཚོགས་པའི་མོས་པ་དང་བློའི་ཁྱད་པར་ལ་བརྟེན་ནས། ཇི་སྲིད་སེམས་ཀྱི་འཇུག་པ་ཡོད་ཀྱི་བར་ལ་ཐེག་པའི་རིམ་པ་དང་། གྲུབ་མཐའི་རིམ་པ་དང་། ལྟ་བའི་རིམ་པ་ཐ་དད་དུ་མ་བྱུང་སྟེ། མདོ་ལངྐར་གཤེགས་པ་ལས། ལྷ་ཡི་ཐེག་དང་ཚངས་པའི་ཐེག །དེ་བཞིན་ཉན་ཐོས་རང་རྒྱལ་གྱི། །ཐེག་པ་སྣ་ཚོགས་ངས་བསྟན་ཏེ། །ཇི་སྲིད་སེམས་འཇུག་ཡོད་ཀྱི་བར། །ཐེག་པའི་མཐའ་ལ་ཐུག་པ་མེད། །ཅེས་གསུངས་པས་ཐེག་པ་རིམ་དགུ་ལ་ཧ་ཆེ་མི་དགོས་ཏེ། ཐེག་པ་ཇི་སྙེད་ཡོད་པའི་ཕྱིར་རོ། །དེ་བཞིན་དུ་གྲུབ་མཐའ་དང་ལྟ་བ་གཅིག་པར་དུས་འཁོར་ནང་གི་ལེའུར་གསུངས་ལ། དེ་ཡང་སོ་སོའི་བློའི་འཛིན་པ་གཞིར་བཞག་པའི་ཁྱད་པར་གྱི་ཆོས་ཐ་དད་པ་རྣམས་ཀྱི་བྱེ་བྲག་གོ །དེས་ན་སངས་རྒྱས་ཀྱི་བསྟན་པར་ཞུགས་པ་ཁོ་ནའི་དབང་དུ་བྱས་ཀྱང་། དེ་ལ་གྲུབ་མཐའ་སྨྲ་བ་བཞི་སོ་སོ་ལ་ནང་གསེས་ཀྱི་ཁྱད་པར་མི་འདྲ་བ་དུ་མ་དང་། ལྟ་བའི་དབང་དུ་བྱས་ན་ཉན་རང་གཉིས་ལྟ་བ་ཐ་དད་དང་། ཉན་ཐོས་ལའང་། ཇི་སྐད་དུ། ལྟ་བའི་བྱེ་བྲག་འབའ་ཞིག་གི །རྒྱུ་ཡིས་འདི་དག་ཐ་དད་བརྗོད། །སྟོན་པ་ཐ་དད་ཡོད་མ་ཡིན། །ཞེས་སྡེ་པའི་མདོར་གསུངས་པ་བཞིན། ཉན་ཐོས་སྡེ་པ་བཅོ་བརྒྱད་དུ་གྱེས་པའང་ལྟ་བ་དང་གྲུབ་མཐའ་མ་གཅིག་པའི་དབང་གིས་ཡིན། ཉན་རང་དང་ཐེག་ཆེན་ལྟ་བ་མི་གཅིག་པ་ལྟར་ཐེག་ཆེན་རང་ལའང་མདོ་སྔགས། མདོ་ལའང་དབུ་སེམས། སེམས་ཙམ་ལ་རྣམ་བདེན་རྫུན། དབུ་མ་ལའང་སྒྱུ་མ་ལྟ་བུ་དང་རབ་ཏུ་མི་གནས་པ་དེ་ལའང་ཐལ་རང་གཉིས། སྔགས་ལའང་གསར་རྙིང་། གསར་མ་ལའང་རྒྱུད་སྡེ་བཞི། རྙིང་མ་ལའང་ཐེག་པ་རིམ་པ་དགུ་སྟེ་ཤིན་ཏུ་མང་བའི་ཕྱིར་ཐེག་པ་རིམ་པ་དགུ། དེ་མཚུངས་ཀྱི་ལྟ་བ་དང་གྲུབ་པའི་མཐའ་ཡོད་པར་ཡང་ལྷུན་གྱིས་གྲུབ་བོ། །ཕ་རོལ་ཕྱིན་དང་གསང་སྔགས་ལ། །ལྟ་བའི་དབྱེ་བ་བཤད་པ་མེད། །ཅེས་པའང་སྒྲ་ཇི་བཞིན་པར་ཁས་བླངས་སུ་མི་རུང་སྟེ། རྒྱལ་པོ་ཨིནྡྲ་བྷུ་ཏིས། བླ་མའི་ཁྱད་པར་དང་། །ཞེས་པ་ནས། ལྟ་བའི་ཁྱད་པར་དང་། སྤྱོད་པའི་ཁྱད་པར་ཏེ། བདུན་གྱིས་འཕགས་སོ་ཤེས་གསུངས་པ་དང་འགལ་བའི་ཕྱིར་རོ། །ཡང་། ཕ་རོལ་ཕྱིན་པའི་ལྟ་བ་ལས། །ལྷག་པའི་ལྟ་བ་ཡོད་ན་ནི། །ལྟ་དེ་སྤྲོས་པ་ཅན་དུ་འགྱུར། །ཞེས་གསུངས་པའང་གོང་དང་མཚུངས་ཏེ། ཕར་ཐེག་དང་སྔགས་ཐེག་ལ་ལྟ་བའི་ཁྱད་པར་མེད་པ་ཞལ་གྱིས་འཆེས་ནས། བླ་མེད་ཀྱཻ་རྡོ་རྗེའི་དབང་བཞི་ལ་ལྟ་བ་མི་གཅིག་པ་བཞི་དང་གྲུབ་མཐའ་མི་གཅིག་པ་བཞི་གསུང་ངག་ལམ་འབྲས་སུ་བཟོས་འདུག་པའི་ལྟ་བ་བཞི་པོ་སྤྲོས་པ་ཅན་དུ་འབིག་ལགས་སམ། ཡང་། རྣལ་འབྱོར་ཆེན་པོའི་ལྟག་ན་ནི། །དེ་བས་ལྷག་པའི་རྒྱུད་སྡེ་མེད། །གསུངས་པ་འདིའང་དགོངས་པ་ཅན་ཏེ། གཞན་དུ་ན། བཤད་རྒྱུད་རྡོར་ཕྲེང་གི་འགྲེལ་པ་སློབ་དཔོན་ཨ་ལངྐ་ཀ་ལ་ཤས་མཛད་པ་ལས། བཅོམ་ལྡན་འདས་ཀྱིས་རྒྱུད་བསྟན་པ་དེ་ཡང་འདུས་པར་གྱུར་པ་ནི་ཆོས་ལྔའི་རྒྱུད་ཀྱི་སྦྱོར་བས་བསྡུས་པ་སྟེ། འདི་ལྟ་སྟེ། བྱ་བ་དང་། སྤྱོད་པ་དང་། རྣལ་འབྱོར་དང་། རྣལ་འབྱོར་ཆེན་པོ་དང་། རྣལ་འབྱོར་མའི་རྒྱུད་ཀྱི་དབྱེ་བས་སོ། །ཞེས་གསུངས་པ་དང་འགལ་བའི་ཕྱིར་རོ། །ཞེས་བརྒལ་བ་དང་བཅས་ཏེ་ལན་གདབ་པར་རིགས་སོ།། ༈ ཡང་དེ་ཉིད་ཀྱིས། བུ་སྟོན་གྱིས་རྙིང་མ་བཏང་སྙོམས་སུ་བཞག་པ་ཡང་ཅུང་ཟད་ཐུགས་ཐེ་ཚོམ་ཟོས་པ་ཡིན་ནམ། དགོངས་པའི་བབས་ཇི་ལྟར་ཡིན། གསུངས་པའི་ལན། ཐམས་ཅད་མཁྱེན་པ་བུ་སྟོན་རིན་པོ་ཆེ་དེ་ཉིད་ནི་ཐུགས་གཟུ་བོར་གནས་པའི་མཁས་པ་དཔེ་ཟླ་དང་བྲལ་བ་ཞིག་ཡིན་པས་ན་གཟུ་ལུམ་ལ་སྤྱོད་པའི་སྐབས་མེད་ཀྱང་། བསྟན་པ་སྤྱིའི་ཆོས་འབྱུང་དུ། བཀའ་བསྟན་གྱི་འགྱུར་བྱང་དཀར་ཆག་ཏུ་བཀོད་པ་ན། རྙིང་མའི་རྒྱུད་ཁ་ཅིག་ཡང་དག་དང་། ཁ་ཅིག་ལྟར་སྣང་དུ་གཟིགས་ཤིང་། འདྲེས་མར་སྣང་བ་དེ་ལ་ཐེ་ཚོམ་གྱི་གསུང་བྱོན་པ་སྟེ། དེ་དག་གི་ཤན་འབྱེད་རེ་ཞིག་མ་གྲུབ་པས། སྒྲོ་འདོགས་དང་སྐུར་འདེབས་ཀྱི་མཐར་མི་ལྷུང་བར་རྩིས་ཁྱུད་བཅུག་ནས་བཏང་སྙོམས་སུ་བཞག་པ་སྟེ། ཡིད་ཀྱི་ཉེས་པ་རང་བཞིན་གདུག་པ་སྟེ། །ཞེས་ཆོས་ཀྱི་མཚན་ཉིད་གང་ལའང་ཡོད་མེད་དག །ཅེས་སོགས་དྲངས་པའི་ལུང་དོན་ལ་དཔྱད་པས་ཤེས་སོ།། ༈ ཡང་ཉིད་ཀྱིས། བཅོམ་ལྡན་རལ་གྲིས་བསླབ་གསུམ་རྒྱན་གྱི་མེ་ཏོག་ཏུ། །ཚེ་མ་རྒྱལ་པོ་ཁྲི་སྲོང་ལྡེའུ་བཙན་དང་སྤུན་ཡིན་པ་དང་། སངས་རྒྱས་མྱ་ངན་ལས་འདས་ནས་ལོ་བཞི་གསུམ་བཅུ་གཉིས་ནས་བྱོན་ཞེས་རྫུན་གྱི་འཁོར་ལོ་བགྲང་ཡས་པ་གཅིག་ཡོད་དེ། ཅེས་པའི་ལན། བཅོམ་ལྡན་རལ་གྲིའི་གསུང་འདིའི་དོན་ཁོ་བོས་མ་གོ་བས་ལན་ཇི་བཞིན་དུ་འབུལ་མ་བདེའོ། །དེའི་འཕྲོར། བདེ་བར་གཤེགས་པ་སྒྲུབ་པ་བཀའ་བརྒྱད་ལ་སོགས་པ་རྣམས་ནི་རྒྱུད་སྡེ་ཟབ་མོ་གང་ལས་བྱུང་དཔྱད་པར་བྱའོ་ཞེས་པ་རྣམས་མཁས་པའི་གསུང་ཡིན་པ་ལ། དགོངས་པའི་བབས་ཇི་ལྟར་ཡིན། གསུངས་པའི་ལན་ཚིག་དོན་ལ་རྣམ་པར་དཔྱོད་པའི་བློ་གྲོས་ཞིབ་མོས་བརྟགས་ན། གསང་སྔགས་རྙིང་མའི་བཀའ་གཏེར་མང་པོར་ཆེ་མཆོག་གཙོ་བོར་བཞུགས་པའི་བཀའ་བརྒྱད་རིགས་བསྡུས་ཀྱི་ལྷ་ཚོགས་ཐམས་ཅད་དཀྱིལ་འཁོར་གཅིག་ཏུ་བཞུགས་པ་འདི་དཔྱད་གཞིར་མཛད་ནས། དེ་འདྲ་བ་རྩོད་མེད་ཀྱི་གཞུང་ལས་ཇི་ལྟར་བྱུང་ཞེས་དཔྱད་པའོ། །དེ་ལ་རྙིང་མའི་ལུང་འདི་དང་འདི་ལ་བཤད་དོ་ཅེས་ཇི་ཙམ་བརྗོད་ཀྱང་མི་འགྲུབ་པས། གསུང་རབ་གཞན་གྱི་ལུང་རྩོད་མེད་དང་། རིགས་པ་རྣམ་དག་གིས་བསྒྲུབ་དགོས་ལ། དེ་ཡང་དུས་ཀྱི་འཁོར་ལོ་ནི་ཕྱི་ནང་འདྲེས་པའི་གཞུང་དུ་ཁོང་བཞེད་པས་དེས་ཀྱང་མི་འགྲུབ་མོད་ཀྱི། སྔགས་གསར་མའི་གཞུང་གཞན་དུ། སྒྲུབ་པ་བཀའ་བརྒྱད་ཅེས་པའི་མིང་དང་། དེ་རྣམས་དཀྱིལ་འཁོར་གཅིག་ཏུ་འདུས་པར་བཤད་པ་ནི་མ་མཐོང་ཡང་། དོན་ལ་བརྟེན་པའི་དབང་དུ་བྱས་ན། འཁོར་ལོ་སྡོམ་པ་ནི་ཆེ་མཆོག་ཡིན་པས། ཆེ་བའི་ཆེ་མཆོག་ལྷ་ཡི་ལྷར་གྱུར་པ། །ཀུན་བཟང་ཧེ་རུ་ཀ་ལ་ཕྱག་འཚལ་ལོ། །ཞེས་གྲུབ་པའི་སློབ་དཔོན་བྷུ་རི་པས་བཤད་ཅིང་དོན་ལའང་གནས་སོ། །དམར་ནག་འཇིགས་གསུམ་ལ་སོགས་པ་གཤིན་རྗེ་གཤེད་སྐོར་རྣམས་འཇམ་དཔལ་སྐུ། པདྨ་གར་དབང་ཞེས་པ་ཚེ་དཔག་མེད་ཀྱི་སྐོར་རྣམས་པདྨ་གསུང་། དགྱེས་པ་རྡོ་རྗེ་ནི། ཡང་དག་ལྷ་དགུ་སྟེ་ཡང་དག་ཐུགས། རྡོ་རྗེ་བདུད་རྩིའི་སྐོར་རྣམས་བདུད་རྩི་ཡོན་ཏན་སོགས་སྟེ། རྒྱུད་སྡེ་ཟབ་མོ་རྣམས་ལས་བཀའ་དགུ་གསལ་རྒྱས་བསྙོན་མེད་དུ་གསུངས་པ་ལ་ཀླན་ཀའི་གནས་མེད་དོ།། ༈ ཡང་ཉིད་ཀྱིས་འབྲི་གུང་པ་དཔལ་འཛིན་འདི་ལ་ཕལ་ཆེར་ཚད་མར་མི་འཛིན་པ་ལ། པཎ་ཆེན་ཤཱཀ་མཆོག་པས་ལེགས་བཤད་གསེར་ཐུར་གྱི་མཇུག་ཏུ་དཔལ་འཛིན་གྱི་རྩོད་པ་འདྲི་བའི་རྒྱུ་མཚན་ཇི་ལྟར་ཡིན། གསུངས་པའི་ལན། དེའི་རྒྱུ་མཚན་རབ་དབྱེ་ལས། རྒྱལ་པོ་དར་མས་བསྟན་པ་བསྣུབས། །དེ་རྗེས་ཆོས་ལོག་དུ་མ་འཕེལ། །ཞེས་གསུངས་པའི་ཆོས་ལོག་གྲངས་སུ་བསྒྲངས་པ་ནི་གཞུང་འདིས་བསལ་བའི་ཕྱིར་རོ། །དེ་ལྟར་ཡང་ལེགས་བཤད་གསེར་གྱི་ཐུར་མ་ལས། དེ་ཙམ་དུ་བཤད་པས་ཅི་ཞིག་བྱ་སྙམ་ན། རྒྱལ་པོ་དར་མས་བསྟན་པ་བསྣུབས་པའི་འོག་ཏུ་ཆོས་ལོག་འཕེལ་བའི་རྣམ་གྲངས་འདི་དང་འདི་ཡིན་ནོ་ཞེས་ཁུངས་དག་ཅིང་ཚིག་ཉུང་བར་བསྡུས་ནས་བཤད་པ་འདི་གསལ་བར་མཐོང་ནས་བྲིས་པ་ཡིན་ནོ། །ཞེས་པ་འདི་ཀས་བདེ་བླག་ཏུ་གོ་བར་ནུས་སོ།། ༈ ཡང་ཉིད་ཀྱིས། པཎ་ཆེན་དེ་ཉིད་ཀྱིས། རྙིང་མའི་རྒྱུད་ཀུན་རྒྱ་གར་ནས། །བསྒྱུར་བར་འབད་པས་བསྒྲུབ་མི་དགོས། །སློབ་དཔོན་སྤྲུལ་པའི་སྐུ་ཉིད་ཀྱིས། །གསུངས་པ་ཉིད་དུ་བསྒྲུབས་པས་ཆོག །མཆོག་དང་ཐུན་མོང་དངོས་གྲུབ་ལ། །མི་སླུ་ངེས་ཕྱིར་དེ་ཚད་མ། །ཞེས་གསུངས་པ་དེ་རྙིང་མ་རྣམ་དག་ཏུ་བསྒྲུབ་པ་ཡིན་ཟེར། དེ་ལྟར་ཡིན་ན་ནི། རྙིང་མའི་གཞུང་ནས་བཤད་པའི་རྒྱལ་བ་དགོངས་པའི་བརྒྱུད་པ། རིག་འཛིན་བརྡའི་བརྒྱུད་པ་སོགས་བརྒྱུད་པ་དྲུག་ལྡན་ལ་དགོས་པ་མ་བྱུང་ཕྱིན། རྙིང་མ་རང་གཞུང་ནས། སངས་རྒྱས་ཀྱིས་གསུངས། བསྡུ་བ་པོས་བསྡུས། གྲུབ་ཐོབ་ཀྱིས་བསྒོམས། པཎྜྻི་ཏས་བཤད། ལོ་ཙཱ་བས་བསྒྱུར་སྔོན་གྱི་སྡེ་སྣོད་འཛིན་པ་རྣམས་ལ་སྐྱོན་མེད་དུ་གྲགས་པའི་ཆོས་ཡིན་ཅེས་སྨྲ་བ་ལ། སློབ་དཔོན་གྱིས་གསུངས་པར་བསྒྲུབ་པས། དེ་དག་གིས་སྤྱོད་ཚུལ་ལས་ཉམས་པར་མི་འགྱུར་རམ། དེ་དག་གིས་དགོངས་གཞི་ཡང་ཇི་ལྟར་ཡིན། གསུངས་པའི་ལན། དེ་ནི་རྙིང་མ་ལ་ཀླན་ཀ་འཚོལ་བ་དག་གི་རྩོད་པ་བཟློག་ཕྱིར། རྙིང་མའི་རྒྱུད་རྒྱ་གར་ནས་བསྒྱུར་ཚུལ་སོགས། ཆེ་བརྗོད་སྔགས་འཆང་རྣམས་ཀྱིས་གསུངས་པ་ལ་བསྟིངས་པའི་ཚིག་སྟེ། རྙིང་མ་རྣམ་དག་མ་ཡིན་པར་ནན་གྱིས་བསྒྲུབ་པའི་བསྟན་བཅོས་ལ་ཁུངས་དག་པ་སོགས་ཀྱི་བསྟོད་བསྔགས་བརྗོད་མ་ཐག ཡང་རྙིང་མ་རྣམ་དག་ཏུ་བསྒྲུབ་པའི་འགལ་བའི་ཁུར་སུ་ཞིག་གིས་འཛིན་པར་འགྱུར། དེའི་དགོངས་པ་ནི་རྙིང་མའི་རྒྱུད་ཕལ་ཆེར་བོད་དུ་བརྩམས་པ་ཡིན་ཀྱང་། གཡུ་ཐོག་མགོན་པོའི་སྨན་གྱི་རྒྱུད་བཞི་གསུང་བ་པོ་སངས་རྒྱས་དང་སྤྲུལ་པའི་དྲང་སྲོང་ལ་ཁ་གཡར་བ་བཞིན། རྩོམ་པ་པོ་སློབ་དཔོན་ཆེན་པོས་མཛད་པར་བསྒྲུབ་ན་ཁུངས་བཙུན་ཞིང་། གྲུབ་གཉིས་སྩོལ་བའི་ནུས་ལྡན་གྱི་བསྟན་བཅོས་རྣམ་དག་ཏུ་འགྱུར་ལ། གཞན་གྱིས་བརྩམ་པར་བྱས་ན་དེ་ལྟར་མ་ཡིན་པའི་ཕྱིར་ཞེས་གསུངས་རྒྱུ་འདུག དེས་ན་རྙིང་མའི་རྒྱུད་སངས་རྒྱས་ཀྱིས་མ་གསུངས་སྨྲ་བའི་རྩོད་པ་འགོག་བྱེད་དུ་བརྒྱུད་པ་དྲུག་ལྡན་དང་། གསུངས། བསྡུས། བསྒོམས། བཤད། བསྒྱུར་བ་སོགས་ཤེས་བྱེད་མང་དུ་གླེངས་ཀྱང་། རེ་ཞིག་གཏན་ཚིགས་དེ་ཀ་རང་བསྒྲུབ་པར་འགྱུར་ཞིང་། དེ་ཚུལ་བཞིན་དུ་བསྒྲུབ་པ་ལ་ཚེགས་ཤིན་ཏུ་ཆེ་བའི་ཕྱིར་སྙམ་མོ།། ༈ ཡང་ཉིད་ཀྱིས། ཁྱད་པར་དུ་འབྲི་གུང་དཔལ་འཛིན་གྱིས་རྙིང་མ་ལ་ཀླན་ཀ་ཁྱི་ཟུག་ཟུག་བྱས་པར། དཔལ་འཛིན་རང་ཡང་ལར། རྙིང་མ་ལ་ཆོས་རྒྱུས་ཆེ་བ་རང་དུ་མ་མཐོང་སྟེ། ཕལ་ཆེར་ལོག་རྟོག་འབའ་ཞིག་ཏུ་འདུག་པས། འདི་རང་གིས་སྔ་འགྱུར་གྱི་བསྟན་པ་ལ་དམའ་འབྱིན་ཆེར་མི་ནུས་ནའང་། གསུངས་པའི་ལན། དཔལ་འཛིན་གྱི་རྩོད་ཡིག་ཏུ། ཁོ་བོ་གསང་སྔགས་རྙིང་མའི་རིགས། །རྫོགས་ཆེན་ཕལ་དང་འདྲིས་པའི་ཕྱིར། །དེ་ལ་ཞེན་པ་ཆེར་ཡོད་ཀྱང་། །བསྟན་དང་འགྲོ་བ་བསླུ་མ་ཕོད། ཟེར་བའི་ཚིག་གནད་ནུས་པ་ཅན་བཏང་འདུག་པ་ལྟར། བརྟགས་ན་རྙིང་མའི་ཆོས་རྒྱུས་རང་ནི་ཆེན་པོ་ཡོད་མདོག་ཁ་བ་འདྲ་བསམ། གང་ལྟར་ཡང་། ངོ་ཤེས་པ་ལས་དགའ་བ་མེད། །རྒྱུས་ཡོད་པ་ལས་ལོད་པ་མེད། །ཅེས་འཇིག་རྟེན་ཁ་གཏམ་དུ་གླེང་བ་བཞིན། ཁོང་རའི་ཞེ་འདོད་ཡིན་མིན་ཇི་ལྟར་རུང་། སྔ་འགྱུར་ལ་དམའ་འབེབ་ཆེན་པོར་སོང་སྟེ། ཚིག་ངན་དེ་པ་མཁས་བླུན་མང་པོའི་ཞལ་ལས་རླུང་བཞིན་དུ་རྒྱུ་བ་ཐོས་པའི་ཕྱིར་རོ།། ༈ ཡང་ཉིད་ཀྱིས། དཔལ་འཛིན་གྱིས། འགྲོ་འདུལ་ཐུབ་པ་དྲུག་སྣང་བ། །འོ་ན་ཐུབ་པ་གཞན་ལྔ་ཡི། །མཛད་པ་བཅུ་གཉིས་ཇི་ལྟར་བསྟན། །ཆོས་ཀྱི་འཁོར་ལོ་གང་དུ་བསྐོར། །དེ་ཡི་རྒྱུད་འཛིན་རྗེས་འབྲངས་སུ། །བསྟན་པ་གང་གི་ཕྱོགས་སུ་དར། །ཞེས་པ་འདི་ལ། དཔའ་བོ་གཙུག་ལག་ཕྲེང་བས། ལྷ་ཡི་དབང་པོ་བརྒྱ་བྱིན་ལ། །དྲང་སྲོང་ཕུར་བུ་ལ་སོགས་པ། །སྒྲ་མདོ་འཛིན་པའི་རྗེས་འཇུག་ཡོད། །ཅེས་གསུངས་པ་འདིས་ཀྱང་ཅུང་ཟད་མི་ཡོང་བ་འདྲ་སྟེ། དབུ་མ་བཤེས་པའི་སྤྲིངས་ཡིག་ལས། བརྒྱ་བྱིན་མཆོད་འོས་ཉིད་དུ་གྱུར་ན་ཡང་། །ལས་ཀྱི་དབང་གིས་སླར་ཡང་ངན་སོང་ལྷུང་། །ཅེས་པ་དང་། བདེ་གཤེགས་འདུས་པ་ལས། དཀྱིལ་འཁོར་མུ་རན་སྐྱོང་མཛད་པའི། །ཚངས་པ་ལྷ་དབང་བརྒྱ་བྱིན་ཡང་། །ད་དུང་འཇིག་རྟེན་མ་འདས་ཀྱིས། །ཅེས་པ་ལ་སོགས་པ་མངས་པས། རྙིང་མའི་རྒྱུད་སྡེ་ལས་གསུངས་པའི་ལྷའི་དབང་པོ་བརྒྱ་བྱིན་དེ་གང་འདྲ་ཅིག་ལ་ངོས་འཛིན་གསུངས་པའི་ལན། དཔལ་འཛིན་གྱི་ཞེ་འདོད་ལ། ཐུབ་པ་ཡིན་ཟེར་ཚད་ཀྱིས་མཛད་པ་བཅུ་གཉིས་ངེས་པར་སྟོན་དགོས་སོ་སྙམ་པའི་བློ་རོ་ཡོད་པའི་སྟེང་དུ། མཛད་པ་བཅུ་གཉིས་ཀྱི་རྣམ་དབྱེ་ཙམ་ལའང་རྨོངས་པའི་ངང་ཚུལ་བསྟན་ཏེ། ཆོས་འཁོར་བསྐོར་བ་མཛད་པ་བཅུ་གཉིས་ཀྱི་ཁྲོད་ནས་ཟུར་དུ་ཕུད་འདུག་པའི་ཕྱིར། དཔའ་བོ་རིན་པོ་ཆེས་ཀྱང་། རྗེས་འཇུག་ཡོད་པ་རྒྱུ་མཚན་དུ་བཀོད་ནས་བརྒྱ་བྱིན་དེ་ཐུབ་པར་བསྒྲུབས་སྣང་བ། དེ་ལྟར་ན། ཚེ་དང་ལྡན་པ་ལྷས་བྱིན་ལ། །ཀོ་ཀ་ལི་པ་ལ་སོགས་པ། །ལོག་ལྟ་འཛིན་པའི་རྗེས་འཇུག་ཡོད། ཟེར་བར་བྱས་ནས་དེ་ཡང་ཐུབ་པར་བསྒྲུབས་ལ། ཉིད་ཀྱིས་དྲངས་པའི་བཤེས་སྤྲིང་གི་ཚིག་དེ་ཡང་མ་དག་སྟེ། བརྒྱ་བྱིན་འཇིག་རྟེན་མཆོད་འོས་གྱུར་ནས་ཀྱང་། །ལས་ཀྱི་དབང་གིས་སླར་ཡང་ས་སྟེང་ལྷུང་། ཟེར་བ་ལགས་ཤིང་ལུང་དོན། བརྒྱ་བྱིན་ཡིན་ཚད་སླར་ལྷུང་ངོ་ཞེས་སྲིད་མཐའ་འགོག་པ་མ་ཡིན་མོད་ཀྱི། བདེན་པ་མ་མཐོང་ཡང་འདུས་བྱས་པའི་བསོད་ནམས་ཀྱི་མཐུ་ཆེན་པོས། བརྒྱ་བྱིན་དུ་སྐྱེས་པ་དེ་འདྲ་བ་ནི་སླར་ཡང་འགྲོ་བ་གཞན་དུ་ལྷུང་ཞེས་འགྱུར་བའི་སྡུག་བསྔལ་ལ་ཡིད་འབྱུང་བའི་ཚིག་ཡིན་པས་སྐབས་འདི་ལ་ཕན་གནོད་མེད། ལར་བབས། རྒྱལ་པོ་ང་ལས་ནུའི་ཚེ་གང་ལ་བརྒྱ་བྱིན་བརྒྱ་དང་བཅུ་བཞི་འདས་པར་མདོ་ལས་བཤད་པས་མཚོན་ཏེ། སླར་ལྟུང་བ་དང་མི་ལྟུང་བའི་བརྒྱ་བྱིན་མང་པོ་ཡོད་པར་མངོན་ནོ། །རྙིང་མ་ལུགས་ཀྱི་དཀྱིལ་འཁོར་ལ་བཀོད་པའི་བརྒྱ་བྱིན་དང་ཚངས་པ་སོགས་འཇིག་རྟེན་རང་རྒྱུད་པར་བཞེད་མི་བཞེད་དཔྱིས་ཕྱིན་བདག་གིས་མ་འཚལ་མོད། གལ་ཏེ་བཞེད་པ་ལྟར་ན། དཀྱིལ་འཁོར་ལྷ་དེ་རྣམས་སྐྱབས་འགྲོ་དང་ཕྱག་མཆོད་ཀྱི་ཡུལ་དུ་མཛད་དམ་མི་མཛད་རིག་འཛིན་ཆེན་པོ་ཁྱེད་ལ་འདྲིའོ། །མཛད་ཚེ། འོ་ན་དེ་ནི་སྐྱབས་འགྲོའི་བསླབ་བྱ་དང་འགལ་ཏེ། སངས་རྒྱས་ལ་སྐྱབས་སུ་སོང་ནས་ལྷ་གཞན་ལ་ཕྱག་མཆོད་མི་བྱ་བར་བཤད་པའི་ཕྱིར་སྙམ་མོ། །དེ་ལྟར་ཡང་འཕགས་པ་དཔུང་བཟང་གིས་ཞུས་པའི་རྒྱུད་ལས། འཇིགས་ཀྱང་ཚངས་པ་བརྒྱ་བྱིན་ཁྱབ་འཇུག་དང་། །དྲག་པོ་རླུང་ལྷ་སོགས་ལ་ཕྱག་མི་བྱ། །དེ་ཡི་བཤད་པའི་ཆོས་ལ་མི་བརྟེན་ཞིང་། །དེ་དག་དཀའ་ཐུབ་མི་བྱེད་རྟག་མི་མཆོད། །ཅེས་སོགས་གསུངས་པ་ལྟར་རོ། །འཇིག་རྟེན་རང་རྒྱུད་པར་མི་བཞེད་ན་ནི་སྒྲུབ་བྱེད་དུ་མི་འགྱུར་རོ། །གསར་མའི་གཞུང་ཚད་ལྡན་དུ། རྟེན་དཀྱིལ་འཁོར་གྱི་ལྟེ་བ་ནས་མེ་རིའི་བར་དང་། བརྟེན་པ་ལྷ་གཙོ་བོ་ནས་ཁོར་ཡུག་དུར་ཁྲོད་པའི་བར་ཐམས་ཅད། གཙོ་བོ་བཅོམ་ལྡན་འདས་དེའི་རྣམ་འཕྲུལ་ཆུ་ཟླའི་གར་སྟབས་སུ་བཤད་ཀྱི། དགོས་དབང་གིས་འཇིག་རྟེན་པའི་ཚུལ་དང་མིང་འདོགས་ཙམ་མ་གཏོགས་འཇིག་རྟེན་རང་རྒྱུད་དུ་མི་བཞེད་ཅིང་། བེམ་ཆོས་སོགས་སུའང་མི་འདོད་ལགས། རྙིང་མའི་རྒྱུད་ལས་བཤད་པའི་ལྷའི་ཐུབ་པ་དེ་ནི། མདོ་མང་པོ་ལས། སེམས་ཅན་གང་དག་བརྒྱ་བྱིན་ལ་དད་ཅིང་བརྒྱ་བྱིན་གྱིས་འདུལ་བ་དེ་དག་གིས་ནི་བཅོམ་ལྡན་འདས་བརྒྱ་བྱིན་གྱིས་གཟུགས་སུ་ལངས་ནས་གཤེགས་པ་མཐོང་ངོ་། །ཞེས་གསུངས་པ་དེ་ལྟ་ལ་ངོས་གཟུང་ན་གསུང་རབ་སྤྱིའི་བབ་དང་མཐུན་པ་འདྲ་སྙམ། མདོར་ན་རིགས་མཐུན་པའི་འགྲོ་བ་གང་ལ་གང་འདུལ་གྱིས་སྐུའི་སྣང་བརྙན་དུ་རིགས་དྲུག་སོ་སོའི་མཐོང་བ་ལྟར་ཡིན་གྲང་།། ༈ ཡང་ཉིད་ཀྱིས། དེར་མ་ཟད་མི་ཡི་ཐུབ་པ་ཤཱཀྱ་ཐུབ་པ་འདི་ཡང་། སྔ་འགྱུར་གྱི་རྒྱུད་ནས་གསུངས་པའི་ཐུབ་པ་དེ་མ་ཡིན་ཏེ། གསང་སྔགས་རྙིང་མའི་རྒྱུད་སྡེ་རྣམས་ནི། བསྐལ་པ་དཔག་ཏུ་མེད་པའི་སྔོན་རོལ་ཏུ་གསུངས་ཏེ། སྒྲ་ཐལ་འགྱུར་རྩ་བའི་རྒྱུད་ལས། འབྱུང་བ་ཆེན་པོ་བཞི་མི་སྣང་། །ཤ་ཁྲག་བརྡོས་པའི་གཟུགས་མི་མངའ། །ཞེས་སོགས་རྒྱུད་ལུང་ཁ་ཡར་དྲངས་རྗེས། རྫོགས་ཆེན་གསུངས་པའི་སྟོན་པ་ཀུན་ཏུ་བཟང་པོ་དང་། ཀུན་ཏུ་འཆང་ཆེན་དང་། མངོན་རྫོགས་རྒྱལ་པོ་དང་། གཞོན་ནུ་དཔའ་བོ་སྟོབས་ལྡན་སོགས་སྟོན་པ་བཞི་གསུམ་བཅུ་གཉིས་ཀྱིས་ཤཱཀྱ་ཐུབ་པའི་སྔོན་རོལ་དུ་གསུངས་པས། དེ་དག་གིས་གསུངས་པའི་རྒྱུད་ཀྱི་ནང་དུ་མིའི་ཐུབ་པ་ཤཱཀྱ་ཐུབ་པ་ཅེས་པ་འདིས་རྫོགས་ཆེན་གྱི་བསྟན་པ་ཐམས་ཅད་ཁྱབ་བམ་ཇི་ལྟར་ཡིན། ཡང་ཤཱཀྱ་ཐུབ་པ་མ་ཡིན་ན་ནི་ཤཱཀྱ་སེངྒེ་ཞེས་སམ་ཤཱཀྱ་ཐུབ་པ་ཞེས་པའི་སྒྲ་བཤད་འདི་ཡང་ཇི་ལྟར་ཡིན། གསུངས་པའི་ལན། དཔེར་བགྱིས་ན་གསར་མའི་བདེ་མཆོག་རྒྱུད་རྣམས། བསྐལ་པ་དཔག་ཏུ་མེད་པའི་སྔོན་རོལ་དྲག་པོ་འཇིགས་བྱེད་བཏུལ་བའི་དུས་སུ་གསུངས་ཤིང་། དེའི་རྒྱུན་མ་ཉམས་པ་དཔའ་བོ་མཁའ་འགྲོ་མ་རྣམས་ཀྱི་ཐུགས་རྒྱུད་ལ་བཞུགས་ཀྱང་། སླར་ཤཱཀྱ་སེངྒེའི་དཔལ་ལྡན་འབྲས་སྤུངས་སུ་བསྐྱར་ནས་གསུངས་པར་རྒྱ་འགྲེལ་དུ་མ་ལས་བཤད་པ་བཞིན། འདིར་ཡང་སྦྱར་དུ་མི་རུང་ངམ། ཤཱཀྱ་ཐུབ་པའི་སྐུ་འབྱུང་བཞི་དང་ཤ་ཁྲག་གདོས་བཅས་སུ་འདོད་པ་ནི་དྲང་དོན་གཙོར་བྱེད་ཀྱི་ཐེག་དམན་པ་འགའི་ལོག་ཤེས་ཡིན་མོད་ཀྱི། ཐེག་པ་ཆེན་པོའི་ངེས་གསང་ལྷུག་པར་སྒྲོགས་དུས། དེ་འདྲ་བའི་ངན་རྟོག་གཉིད་ཀྱི་རྨི་ལམ་དུའང་འབྱུང་བར་མི་རིགས་ཏེ། རྒྱུད་ལས། ཁོང་སྟོང་ཁྱོད་ཀྱི་སྐུ་ལ་མེད། །ཤ་དང་རུས་པ་ཁྲག་ཀྱང་མེད། །ནམ་མཁའ་ལ་ནི་འཇའ་ཚོན་ལྟར། །ཁྱོད་ཀྱི་སྐུ་ནི་སྟོན་པར་མཛད། །ཅེས་པ་ལ་སོགས་པ་མང་དུ་གསུངས་པས་ན། འབྱུང་བ་ཆེན་པོ་བཞི་མི་སྣང་། །ཤ་ཁྲག་བརྡོས་པའི་གཟུགས་མི་མངའ། །ཞེས་པ་རྙིང་མའི་སྟོན་པ་ཁོ་ནའི་ཁྱད་ཆོས་ག་ལ་ཡིན། རྫོགས་ཆེན་གསུང་བའི་སྟོན་པ་ཡང་མཐའ་ཅིག་ཏུ་ཇི་ལྟར་ངེས་ཏེ། སྟོན་པ་བཅུ་གཉིས་ཀྱིས་མ་གསུངས་གོང་དུ་རྫོགས་ཆེན་ཡོད་དམ་མེད། ཡོད་ན་དེའི་སྟོན་པ་ཡང་བཅུ་གཉིས་པོ་ཀ་ཡིན་ནམ་གཞན་ཡིན། དེ་རྣམས་ཀ་ཡིན་ན་རྫོགས་ཆེན་གསུངས་མཁན་སྟོན་པ་བཅུ་གཉིས་པོར་ངེས་པ་བཞིན། དེའི་རྒྱུད་ལས་བཤད་པའི་མིའི་ཐུབ་པའང་ཤཱཀྱ་ཐུབ་པ་ཁོ་ནར་ངེས་སོ་ཞེས་སྨྲས་ཀྱང་སྐྱོན་ཅི་ཞིག་ཡོད་དེ་མེད་པ་ཁོ་ནའོ། །བཅུ་གཉིས་པོ་མ་ཡིན་ན་ནི་སྟོན་པ་གཞན་པ་བཞིན་མིའི་ཐུབ་པའང་གཞན་པ་ལས་འོས་ཅི་ཡོད། དེའི་ཕྱིར་རྫོགས་ཆེན་གྱི་བསྟན་པ་ཐམས་ཅད་ལ་དེས་ཁྱབ་པ་དང་མ་ཁྱབ་པའང་མཚུངས་པ་ཉིད་དོ།། ༈ ཡང་ཉིད་ཀྱིས། ཐུབ་པ་དྲུག་ཅེས་པ་རྙིང་མ་མ་གཏོགས་གསར་མའི་གཞུང་དུ་བཤད་དམ་མ་བཤད། གསུང་བའི་ལན་གསར་མའི་གཞུང་ལས་ཐུབ་པ་དྲུག་བཤད་དེ། གསར་མའི་གཞུང་ལས་ཐུབ་པ་བདུན་བཤད་པའི་ཕྱིར་ཞེས་ལན་ཉུང་འཐུས་སུ་ཕུལ་ཏོ།། ༈ ཡང་ཉིད་ཀྱིས། འདི་དག་གི་དོན་ཤིན་ཏུ་གོ་དཀའ་བར་བྱུང་བས། སྔ་འགྱུར་གྱི་བསྟན་པ་རིན་པོ་ཆེ་ལ་དགོངས་ནས་ཡིད་བརྟན་དུ་རུང་བའི་ལེགས་བཤད་གཅིག་དང་། གསུང་བའི་ལན། ཁོ་བོ་སྔ་འགྱུར་ལ་མོས་ཀྱང་འཇུག་སྒོའི་གཞན་དབང་ལས། ཕྱོགས་དེར་སྦྱངས་སྟོབས་མེད་པའི་ཕྱིར། ཡིད་བརྟན་རུང་བའི་ལེགས་བཤད་དཀའ་ཡང་། རང་གིས་ཇི་ལྟར་གོ་བ་ཙམ་ལན་དུ་གསོལ་བ་ལ་ཁ་ན་མ་ཐོ་བ་མེད་དོ།། ༈ ཡང་ཉིད་ཀྱིས། སློབ་དཔོན་ཆེན་པོ་པདྨ་འབྱུང་གནས་འདི་ལ། ཆག་ལོ་ཆོས་རྗེ་དཔལ་གྱིས་བྱས་ཟེར་བའི་ཡིག་ཆ་གཅིག་ན། བལ་པོ་པད་འབྱུང་བྱུང་ཞེས་པ་འདི་ལ། མཁས་པའི་གཞུང་ལུགས་གཞན་ལ་མ་བཤད་པས་བརྗིད་མེད། དུས་ཕྱིས་རྣམ་ཐར་འདྲ་མིན་མང་དུ་བྱས་འདུག་པར། བརྫུས་སྐྱེས་ཡིན་པ་དང་། མངལ་སྐྱེས་ཡིན་ཞེས་པ་དང་། འདམ་ཀ་ཡིན་ཞེས་པ་ལ་སོགས་པ་རྣམས་ནི་སོ་སོའི་སྣང་ངོར་དྲང་དོན་དུ་བསྟན་པ་ཡིན་ལ། ངེས་དོན་དུ། སྔོན་ཚེ་སྣང་བ་མཐའ་ཡས་འོད་དཔག་མེད། །ཅེས་དང་། འདས་པའི་མཚན་བརྒྱད་མ་འོངས་མཚན་བརྒྱད་དང་། །ད་ལྟའི་མཚན་བརྒྱད་མ་ངེས་མཚན་བརྒྱད་དེ། །ཅེས་པ་ལ་སོགས་པ་བསྐལ་པ་དཔག་ཏུ་མེད་པའི་སྔོན་རོལ་ནས། བསྐལ་ཆེན་འདིའི་སངས་རྒྱས་མོས་པའི་བར་དུ་བསྟན་པ་གཉིས་ལྡན་གྱི་སྒོ་ནས་འགྲོ་བའི་དོན་མཛད་པར་གསུངས་པས། སངས་རྒྱས་ཤཱཀྱ་ཐུབ་པའི་བསྟན་པ་ལ་བྱུང་བའི་ལོ་རྒྱུས་གཅིག་ཏུ་མ་ངེས་སམ་སྙམ་པ་སེམས་ལ་ཤར་བ་འདིའང་ཇི་ལྟར་འཐད་གསུང་བའི་ལན། ལེགས་སོ་ལེགས་སོ། དེ་དེ་བཞིན་ནོ། དེ་དེ་བཞིན་ཏེ། མདོ་རྒྱུད་ལས། སངས་རྒྱས་རོལ་པ་བསམ་མི་ཁྱབ། ཅེས་པ་ལ་སོགས་པའི་ལུང་བསམ་གྱིས་མི་ཁྱབ་པ་དཔུང་གཉེན་དུ་བཞུགས་པའི་ཕྱིར་རོ། །ལར་རང་། སློབ་དཔོན་ཆེན་པོ་མངལ་སྐྱེས་ཡིན་ཟེར་བའི་སྐད་ཐོས་མ་ཐག དེ་དམའ་འབྱིན་དུ་གོ་ནས། དེང་སང་གི་སྔགས་འཆང་ཕལ་ཆེར་ཁྲོ་གཉེར་སྡུད་པ་མཐོང་མོད། དེ་ནི་མི་རིགས་ཏེ། བསྐལ་བཟང་གི་སངས་རྒྱས་སྟོང་ཡང་མངལ་སྐྱེས་ཡིན་པར་མདོ་རྒྱུད་ལས་གསལ་རྒྱས་སུ་གསུངས་ཤིང་། དེ་ལྟར་དུ་འཇིག་རྟེན་ལའང་གྲགས་ཤིང་གྲུབ་པ་དེ་ཡང་ངན་པ་ཡིན་ནམ། སྐྱེས་བུ་ཆེན་པོའི་ཕྲིན་ལས་ཀྱི་སྒྱུ་མ་རྣམ་པར་འཕྲུལ་པའི་ཟློས་གར་ལ། སོ་སྐྱེའི་བློ་གྲོས་དྲི་མ་ཅན་གྱིས་ཉི་ཚེར་གཞོལ་བར་མི་བྱའོ། །དེའི་ཕྱིར་འདི་འདྲ་བ་ལ། ཡུལ་དུས། སྐྱེ་གནས། ཚེ་ཚད་ཕྲིན་ལས་སོགས་ཀྱི་ངེས་པ་སུས་ཀྱང་སྨྲ་བར་མི་སྤོབས་བཞིན་དུ། ཕྱོགས་གཅིག་ཏུ་སྨྲ་བ་ལ་དགའ་བ་ནི་ནམ་མཁའ་འདོམ་འཇལ་གྱི་དཀའ་ཐུབ་ལྟར་འབད་པ་གྲོན་དུ་འགྱུར་ཏ་རེ།། ༈ ཡང་ཉིད་ཀྱིས། སློབ་དཔོན་ཆེན་པོའི་ཆ་ལུགས་ཀྱི་སྣང་བརྙན་འདི་ལ་ཆ་ལུགས་ཡ་མ་ཟུང་ཡིན་ཞེས་རྒོད་ཀྱི་རྩེ་སྒྲོ་སོགས་འགའ་ཞིག་གི་རྩོད་གནས་སུ་བྱེད་པ་གཅིག་འདུག་པ་འདི་ལ། དོན་བསྟོད་གཅིག་གི་ནང་ན། བྱང་ཆུབ་ཀྱི་ཕྱོགས་ཀྱི་ཆོས་སུམ་ཅུ་རྩ་བདུན་དང་སྦྱོར་ཞེས་པ་གཅིག་བཤད་འདུག་པ་འདི་ལ་བྱང་ཕྱོགས་དང་སྦྱོར་ཚུལ་ལེགས་པོ་ཅིག་དགོས། གསུངས་པའི་ལན། སློབ་དཔོན་ཆེན་པོའི་སྐུའི་རྒྱན་སྤྲོས་འདི་ལྟ་བུ་ཡ་མ་ཟུང་ནི་ཤིན་ཏུའང་ཡིན་ཏེ། ངོ་མཚར་བའི་ཆོས་ཀྱི་བརྡའ་ཐབས་བླ་ན་མ་མཆིས་པར་གོ་བ་བཞིན་བརྡའ་དོན་སྦྱར་བའི་བསྟོད་ཕྲེང་གསང་གསུམ་རྒྱན་གྱི་འཁོར་ལོ་ཞེས་པའི་ཚིག་བཅད་ཟུར་དུ་བྲིས་ཡོད་པར་གཟིགས་ཤིག ཡང་ཉིད་ཀྱིས། མཎྜྻལ་ཚོམ་བུ་སོ་བདུན། གཞལ་ཡས་ཁང་། བུམ་པ་བུམ་རྫས་ཁ་རྒྱན་མགུལ་ཆིངས་དང་བཅས་པ་བྱང་ཕྱོགས་དང་སྦྱར་བ་ཅིག་དགོས་གསུངས་པའི་ལན། སྣང་བ་འདི་དག་རྟེན་ཅིང་འབྲེལ་བར་འབྱུང་བའི་བརྡའ་ཐབས་སུ་གོ་ན། མི་འཆིངས་ཞིང་གྲོལ་བའི་ཕྱིར་སྣང་བ་བླ་མ་དང་སྣང་བ་དཔེ་ཆར་འཆར་བ་སྟེ། དཔེར་ན་རྗེ་བཙུན་བཞད་པ་རྡོ་རྗེའི་སྦ་ལྕག་གི་མགུར་བཞིན་དུ་འགྱུར་ལ། དེ་ཡང་མཎྜྻལ་གྱི་གཞི་གཙང་ཞིང་ཡིད་དུ་འོང་བས་ཡོན་ཏན་ཐམས་ཅད་ཀྱི་རྟེན་ཚུལ་ཁྲིམས་རྣམ་པར་དག་པ་མཚོན། ཕྱི་ལྕགས་རི་ཁོར་ཡུག་གིས་དེ་སྐྱོང་ཐབས་ཀྱི་དྲན་ཤེས་བག་ཡོད་མཚོན། གླིང་བཞིས་དྲན་པ་ཉེར་བཞག་བཞི། གླིང་ཕྲན་བརྒྱད་ཀྱིས་ཡང་དག་སྤོང་བ་བཞི་དང་རྫུ་འཕྲུལ་གྱི་རྐང་པ་བཞི། རི་རབ་ལྷུན་པོ། རིན་པོ་ཆེའི་རི་བོ། དཔག་བསམ་གྱི་ཤིང་། འདོད་འཇོའི་བ། མ་རྨོས་པའི་ལོ་ཏོག་ལྔས་དབང་པོ་ལྔ། གཏེར་བུམ། །ཉི་མ། ཟླ་བ། གདུགས། རྒྱལ་མཚན་ལྔས་སྟོབས་ལྔ། རྒྱལ་སྲིད་སྣ་བདུན་གྱིས་བྱང་ཆུབ་ཡན་ལག་བདུན། སྒེག་སོགས་ལྷ་མོ་བརྒྱད་ཀྱིས་འཕགས་པའི་ལམ་ཡན་ལག་བརྒྱད་དེ་སོ་བདུན་ནོ། །དཀྱིལ་འཁོར་གྱི་རྟེན་གཞལ་ཡས་ཁང་ལ་དཔལ་མཆོག་དང་པོ་ལས། དྲན་ནས་དབང་པོ་སྒོ་བཞི་ཡིན། ཞེས་གསུངས་པའི། དྲན་ནས་ཞེས་པ་སྡེ་ཚན་ལྔ་སྟེ། དྲན་པ་ཉེར་བཞག ཡང་དག་སྤོང་བ། རྫུ་འཕྲུལ་གྱི་རྐང་པ། དབང་པོ། སྟོབས་སོ། །དབང་པོ་གོ་རིམ་ཇི་ལྟ་བས་ཡུལ་གྱི་སྡེ་ཚན་ལྔ་བསྡུས་པའི་སྡེ་ཚན་དང་དབང་པོ་གསུམ་ནི་གོ་རིམ་བཞིན་ཤར་དང་ལྷོ་དང་ནུབ་ཀྱི་སྒོ། སྡེ་ཚན་ཐ་མ་གཉིས་དང་དབང་པོ་ཐ་མ་གཉིས་བྱང་སྒོ། དྲྭ་བ་དང་དྲྭ་ཕྱེད་བྱང་ཆུབ་ཡན་ལག་བདུན། ཀ་བ་བརྒྱད་འཕགས་ལམ་ཡན་ལག་བརྒྱད་དོ། །འདི་ལ་རྒྱ་ཆེར་བཤད་དུ་ཡོད་ཀྱང་སྐབས་དོན་དེས་གྲུབ། བུམ་པའི་རྒྱུ། མགུལ་ཆིངས་རིམ་པ་གཉིས། ཁ་རྒྱན་རྣམས་དྲན་པ་ཉེར་བཞག་བཞི། དབྱིབས་ལྟོ་ལྡིར། ཞབས་ཞུམ། མཆུ་འཕྱང་། ཁ་གཡེལ་རྣམས་ཡང་དག་སྤོང་བ་བཞི། མགྲིན་པ་རིང་བ། བཙའ་བ་དང་ནག་པོ་མེད་པ། ཆུ་གཙང་གིས་གསུམ་གཉིས་གང་བ། གསུམ་ཆ་སྟོང་པ་རྣམས་རྫུ་འཕྲུལ་གྱི་རྐང་པ་བཞི། ནང་རྫས་འབྲུ་ལྔ་དབང་པོ་ལྔ། རིན་པོ་ཆེ་ལྔ་སྟོབས་ལྔ། སྨན་ལྔ་དང་སྙིང་པོ་ལྔའི་དང་པོ་གཉིས་ཏེ་བདུན་བྱང་ཆུབ་ཀྱི་ཡན་ལག་བདུན། དེའི་ལྷག་མ་གསུམ་དང་དྲི་ལྔ་སྟེ་བརྒྱད་ཀྱིས་འཕགས་པའི་ཡན་ལག་མཚོན་པའོ། །དེ་ལྟ་ན་དྲིས་པའི་ལན་ལྷག་ལུས་མེད་པར་ཕུལ་བ་འདི་ལ་རྣམ་དཔྱོད་ཀྱི་འཇུག་པ་ཡང་དག་པས་དཔྱད་མཐར། ལུང་རིགས་དང་འགལ་བའི་འཆལ་གཏམ་སྣང་བ་ཞིག་ན་བདག་གི་ནོངས་པར་གཟུང་དུ་གསོལ། སྐྱེས་རབས་དུ་མར་གསང་ཆེན་རྙིང་མ་ལ། །སྦྱངས་པའི་རྩེར་སོན་སྤྲུལ་པའི་གར་མཁན་དང་། །སྔགས་རྒྱུས་སྙེམས་པས་བསྒྱིངས་ལ་མི་འདྲི་བར། །སྒོམ་ཆེན་རྒན་པོའི་རྣ་བ་ཅི་སླད་གཙེར། །འོན་ཏེ་མཉེས་གཤིན་འདྲིས་པའི་མཛའ་ན་མོས། །མཚམས་སྦྱོར་ཟུར་མིག་གཡོ་བའི་ཆོ་འཕྲུལ་གྱིས། །དགྱེས་འཛུམ་སྤྲོ་བའི་འོད་སྣང་མ་བཟློག་པར། །ལེགས་བཤད་ཟིལ་དངར་ཕྲེང་བས་མགྲོན་དུ་གཉེར། །རྣམ་དག་བཀའ་གཏེར་ལྷུན་པོར་ངན་རྟོག་གི །བུང་བ་ཕྲ་མོའི་གཤོག་པས་བསྒྱེལ་འདོད་པ། །ཀྱེ་མ་འདི་ལྟའི་ངང་ཚུལ་མཐོང་ཐོས་ཀྱང་། །བཏང་སྙོམས་མལ་དུ་གཉིད་པ་འོས་སམ་ཅི། །རལ་པའི་ཁུར་ལྕིས་ནོན་པའི་སྔགས་འཆང་རྣམས། །ལུང་རིགས་མཚོན་ཆས་ཕྱིར་རྒོལ་གཞོམ་རེ་རན། །མིན་ན་རྫས་ངན་བསགས་པའི་འཕྲུལ་འཁོར་གྱིས། །མནན་བསྲེགས་འཕང་སོགས་ལས་སྦྱོར་ཅིས་མི་བགྱིད། །འདི་བྲིས་དགེ་བའི་ཕུང་པོ་བླ་ན་མེད། །དུས་གསུམ་ལེགས་བྱས་འོད་དཀར་གྱིས་འཁྱུད་པས། །ཀུན་གསལ་མཐའ་ཡང་འཆིང་བའི་དོན་ཡོད་ཞགས། །ཕྱོགས་དུས་ཀུན་ཏུ་འདེབས་པའི་བཀྲ་ཤིས་ཤོག །དེ་ལྟར་དྲིས་ལན་སྣང་བྱེད་འོད་ཀྱི་པ་ཏྲ་ཞེས་བྱ་བ་འདི་ནི། གནས་ཆེན་ཟབ་ཕུ་ལུང་གི་སེངྒེའི་ཁྲི་ལ་ཞབས་ཟུང་བསྟི་བའི་སྔགས་འཆང་། དམ་ཆོས་རྫོགས་པ་ཆེན་པོའི་རྣལ་འབྱོར་པ། དབང་གི་རྒྱལ་པོ་ཞེས་མཚན་གྱི་དགེ་ལེགས་དང་ལྡན་པ་དེས། མིག་ལ་ཉེ་བར་མཁོ་བའི་སྨན་སྦྲུལ་བཅུ་ཕྲག་གཉིས་ལྷག་པའི་ཡོན་དང་བཅས་ནན་གྱིས་བསྐུལ་བར་མཛད་པའི་རྐྱེན་ལས། ཆོས་སྨྲ་བའི་དགེ་སྦྱོང་ངག་དབང་སངས་རྒྱས་རྡོ་རྗེས། དཀར་པོའི་ལོ་ཆུ་སྟོད་ཀྱི་ཡར་ཚེས་བཅུ་ལ་གྲུབ་པའི་གནས་ཆེན་ཤྲཱི་པརྦ་ཏར་སྦྱར་བའོ།། །།མངྒ་ལཾ།། །།